3. การปฏิรูปศาสนา (Reformation)

การปฏิรูปศาสนาเริ่มขึ้นประมาณ ค.ศ. 1500 และมีผลให้อิทธิพลของศาสนาคริสต์ที่ครอบงำดินแดนต่างๆ ในยุโรปนานหลายศตวรรษเสื่อมสลาย จุดเริ่มต้นของการปฏิรูปศาสนาเกิดจากนักมนุษยนิยมในดินแดนยุโรปกลุ่มหนึ่งได้วิพากษ์ถึงความเสื่อมของสถาบันศาสนา และเสนอแนวทางแก้ไข แต่ศาสนจักรไม่ยอมรับความคิดและข้อเสนอแนะ จึงเกิดความแตกแยกและนำไปสู่การปฏิรูปศาสนา

ปลายสมัยกลางศาสนาคริสต์ถึงแก่ความเสื่อม เนื่องจากประชาชนเบื่ออหน่ายวิธีดำรงชีวิตด้วยความฟุ้งเฟ้อของบาทหลวงและการซื้อขายตำแหน่งของพระชั้นผู้ใหญ่ นอกจากนี้กลุ่มชาตินิยมที่ก่อตัวขึ้นในดินแดนต่างๆ ในช่วงปลายสมัยฟิวดัลก็ดำเนินการต่อต้านอำนาจทางการเมืองของสันตะปาปาที่ครอบงำกษัตริย์และผู้ปกครองดินแดนต่างๆในยุโรป

การแสดงความคิดต่อต้านเริ่มขึ้นในเยอรมนีซึ่งขณะนั้นอยู่ภายใต้การปกครองของจักรวรรดิโรมันอันศักดิ์สิทธิ์ที่กำลังเสื่อมอำนาจและมีการก่อตัวของกลุ่มชาตินิยมในแคว้นต่างๆ กลุ่มชาตินิยมเยอรมันได้วิพากษ์วิธีการเรี่ยไรเงินของสันตะปาปาเพื่อนำเงินไปก่อสร้างวิหารเซนต์ปีเตอร์ (St. Peter) ในกรุงโรม โดยวิธีการขายบัตรไถ่บาปว่าเป็นสิ่งที่ไม่ถูกต้อง ผู้นำในการต่อต้านคือ มาร์ติน ลูเทอร์ (Martin Luther) นักบวชชาวเยอรมัน ซึ่งเห็นว่าวิธีการจ่ายเงินเพื่อไถ่บาปเป็นสิ่งหลอกลวงประชาชน

ลูเทอร์ได้พิมพ์หนังสือเผยแพร่ความคิดต่อต้านพฤติกรรมของสันตะปาปาถึง 3 เล่ม แนวคิดของเขาได้รับการสนับสนุนอย่างกว้างขวาง เป็นเหตุให้สันตะปาปาลีโอที่ 10 (Leo X) ประกาศขับไล่เขาออกจากศาสนาและให้จักรพรรดิชาลส์ที่ 5 (Charles V) แห่งจักรวรรดิโรมันลงโทษลูเทอร์ แต่ลูเทอร์ได้รับการคุ้มครองจากผู้ปกครองแคว้นแซกโซนี (Saxony) ซึ่งมีแนวคิดแบบชาตินิยม จึงรอดพ้นจากการลงโทษและสามารถเผยแผ่ศาสนาคริสต์ตามแนวทางของเขาโดยการแปลคัมภีร์ไบเบิลเป็นภาษาเยอรมันและแยกเป็นนิกายใหม่ เรียกว่า "โปรเตสแตนท์” (Protestant) แปลว่าผู้ต่อต้าน

* ผลกระทบของการปฏิรูปศาสนา

การประกาศแยกตัวของกลุ่มโปรเตสแตนท์ในดินแดนเยอรมนีก่อให้เกิดการเปลี่ยนแปลงที่สำคัญ ต่อยุโรปคือ เกิดการแตกแยกของศาสนา และ การพัฒนารัฐชาติ

ความแตกแยกของศาสนาคริสต์ ศาสนาคริสต์ถูกแยกเป็น 2 นิกายใหญ่ คือ นิกายโรมันคาทอลิก ซึ่งมีสันตะปาปาเป็นประมุข มีศูนย์กลางอยู่ที่นครรัฐวาติกันในกรุงโรม และยังคงแพร่หลายในดินแดนฝรั่งเศส สเปน และโปรตุเกส อีกนิกายหนึ่ง คือ กลุ่มต่อต้านอำนาจของสันตะปาปา เรียกว่า โปรเตสแตนท์ ซึ่งแตกมาเป็นนิกายย่อยๆ ที่สำคัญได้แก่ นิกายลูเทอร์ (Lutheranism) ซึ่งแพร่หลายในแถบเยอรมนี นิกายแองกลิคัน(Anglican Church) หรือนิกายอังกฤษ (Church of England) ซึ่งแพร่หลายในเกาะอังกฤษ และนิกายคาลวิน(Calvinism) ซึ่งแพร่หลายในแถบสวิตเซอร์แลนด์ สกอตแลนด์ และโปแลนด์ การที่ศาสนาคริสต์แตกแยกเป็นหลายนิกาย ทำให้แต่ละนิกายแข่งขันกันเผยแผ่ศาสนาตามความเชื่อของตนในดินแดนต่างๆนอกทวีปยุโรป

การพัฒนารัฐชาติในยุโรป หลังจากสันตะปาปาสูญสิ้นอำนาจทางการเมืองเหนือดินแดนต่างๆ ในยุโรปแล้ว กษัตริย์และประมุขของรัฐต่างมีอำนาจมั่นคงมากขึ้นเพราะมีอิสระและมีอำนาจเด็ดขาดในการปกครองดินแดนของตน ทำให้ดินแดนต่างๆมีการพัฒนาตามแนวทางและศักยภาพของตน ซึ่งเป็นปัจจัยสำคัญต่อการพัฒนารัฐชาติในยุโรป

* บุคคลสำคัญ

1. มาร์ติน ลูเทอร์ (Martin Luther)

เกิด: 10 พฤษจิกายน ค.ศ. 1483 แซกโซนี ประเทศเยอรมนี

เสีย: 18 กุมภาพันธ์ ค.ศ. 1546 แซกโซนี ประเทศเยอรมนี

สัญชาติ: เยอรมัน

ผลงานเด่น: ปฏิรูปศาสนาคริสต์

มาร์ติน ลูเทอร์ เป็นหนึ่งในผู้ปฏิรูปศาสนาคริสต์ โดยแยกมาเป็นนิกายโปรเตสแตนท์ เพราะไม่เห็นด้วยกับคำสอนของคริสตจักรโรมันคาทอลิกบางข้อ โดยการปฏิรูปนี้เกิดขึ้นในยุคฟื้นฟูศิลปวิทยา เรียกว่าการปฏิรูปศาสนาฝ่ายโปรเตสแตนต์ นิกายที่ถือหลักเทววิทยาตามแนวคิดของลูเทอร์เรียกว่านิกายลูเทอแรนซึ่งเป็นนิกายย่อยในนิกายโปรเตสแตนต์

มาร์ติน ลูเทอร์ เกิดที่เมือง ไอสเลเบน นครแซกโซนี ประเทศเยอรมนีเมื่อวันที่ 10 พฤศจิกายน ค.ศ. 1483 บิดามารดาเป็นคนยากจนและไม่ได้รับศึกษา เมื่อเติบโตขึ้นก็ไม่มีเงินจะให้ลูเทอร์เข้าโรงเรียน ลูเทอร์ต้องเที่ยวร้องเพลงขอทานตามบ้านต่างๆ เพื่อหาเงินมาจ่ายค่าเล่าเรียนในโรงเรียน เผอิญมีหญิงมั่งคั่งคนหนึ่งเกิดความเมตตาได้ช่วยเหลือให้เข้าอยู่ในมหาวิทยาลัยเมื่อ ค.ศ. 1500

ลูเทอร์ได้ศึกษาเทววิทยา วรรณคดี ดนตรี และที่เอาใจใส่มากที่สุดคือกฎหมาย บิดาของลูเทอร์ก็ปรารถนาให้ลูเทอร์เป็นนักกฎหมาย แต่เมื่ออายุ 22 ปีเกิดเหตุการณ์หนึ่งคือเพื่อนของลูเทอร์ถูกฆ่าตายในเวลาดวลต่อสู้กับบุคคลหนึ่ง ทำให้ลูเทอร์กลายเป็นคนกลัวผี ขี้ขลาด ต่อมาอีก 2-3 วันลูเทอร์จะเข้าประตูมหาวิทยาลัย ก็เกิดฝนตกฟ้าร้อง ฟ้าผ่ามาใกล้ๆ ลูเทอร์ได้อธิษฐานว่า ถ้ารอดพ้นไปได้จะบวชเป็นบาทหลวง ต่อมาในไม่ช้าในวันที่ 17 มกราคม ค.ศ.1505 ลูเทอร์ก็เข้าไปอยู่ในอารามคณะออกัสติเนียนในมหาวิทยาลัยวิตเทนบูร์ก ตั้งหน้าศึกษาคัมภีร์ไบเบิลอย่างเอาใจใส่ เป็นคนเฉลียวฉลาด พูดเก่ง จนในที่สุดก็ได้เป็นอาจารย์ในมหาวิทยาลัยนั้น

ในปี ค.ศ. 1511 ขณะที่ใช้ชีวิตอยู่ในอาราม ลูเทอร์ได้มีโอกาสไปแสวงบุญที่โรม และได้พบเห็นชีวิตของสันตะปาปาโอ่โถง หรูหราจนเกือบไม่มีกษัตริย์องค์ใดสู้ได้ และเห็นว่านักบวชไม่ควรดำเนินชีวิตอย่างนั้น

จนในปีค.ศ. 1515 สันตะปาปาลีโอที่ 10 อยากจะสร้างโบสถ์ให้งดงามสมตำแหน่งจึงได้ตั้งบัญญัติใหม่ว่า ถึงแม้จะทำความผิดเป็นอุกฉกรรจ์มหันตโทษเพียงไร ก็สามารถล้างบาปได้โดยซื้อใบฎีกาไถ่บาป และบรรดานายธนาคารทั้งหลายในประเทศต่างๆก็ตกลงเป็นเอเยนต์รับฝากเงินที่คนทั้งหลายจะชำระล้างบาปโดยไม่ต้องส่งไปโรม ลูเทอร์ได้เริ่มวิพากษ์วิจารณ์ และเรียกประชุมผู้รู้ทั้งหลายมาปรึกษา โต้เถียงกับบัญญัติใหม่

จนในปีค.ศ. 1517 เดือนตุลาคม ลูเทอร์ได้นำประกาศที่เรียกว่า "ญัตติ 95 ข้อ" (The 95 Theses) ไปปิดไว้ที่ประตู้หน้าโบสถ์เมืองวิตเทนบูร์ก ซึ่งมีเนื้อหาประณามการขายใบยกโทษบาปของสันตะปาปา และการกระทำที่เหลวแหลกอื่นๆ

ในเดือนมิถุนายน ค.ศ. 1521 ลูเทอร์ได้รับหมาย ”การตัดขาดจากศาสนา” (Excommunication) ซึ่งเป็นสารตราพระสันตะปาปา โดยที่ลูเทอร์ต้องออกจากเขตปกครองของจักรพรรดิไปที่วอร์มส์พร้อมกับผู้ติดตามอีกจำนวนหนึ่ง ที่นั่นท่านได้แปลพันธสัญญาใหม่เป็นภาษาเยอรมัน และได้เขียนงานเกี่ยวกับพิธีกรรมต่างๆ ซึ่งมีทั้งพิธีมิสซาและศีลศักดิ์สิทธิ์ ซึ่งลูเทอร์ตั้งใจที่จะให้ชาวบ้านซึ่งไม่เข้าใจภาษาละติน สามารถเข้าถึงหลักคำสอนและมีส่วนร่วมในพิธีกรรมต่างๆได้

ลูเทอร์ป่วยตายในวันที่ 18 กุมภาพันธ์ ปี ค.ศ. 1546 ขณะที่มีอายุได้ 62 ปี เขาได้เขียนข้อความสุดท้ายบนกระดาษแผ่นเล็กๆไว้ว่า เราเป็นขอทาน และนี่เป็นเรื่องจริง (Wir sind bettler. Hoc est verum)

ผลงานของลูเทอร์นี้ได้สร้างคุณประโยชน์แก่ผู้ที่ไม่รู้หนังสือละตินได้มีโอกาสเข้าใจแก่นแท้ของศาสนาได้ด้วยตนเอง ซึ่งตรงกับจุดประสงค์ของลูเทอร์ที่ต้องการให้บุคคลสามารถ รับผิดชอบในความเชื่อของตน โดยไม่ต้องอาศัยบุคคลที่ 3 เช่น นักบวช กฎเกณฑ์ต่าง ๆ ในศาสนาเป็นเพียงสิ่งเปลือกนอกที่ไม่สำคัญเท่ากับการที่บุคคลนั้นได้เผชิญหน้าต่อพระพักตร์พระเจ้าด้วยตนเอง นิกายนี้จึงได้ตัดประเพณี พิธีกรรม ตลอดจนศีลศักดิ์สิทธิ์บางเรื่องออกไปเหลือแต่พิธีบัพติศมาและพิธีมหาสนิทศักดิ์สิทธิ์ และสนับสนุนให้บุคคลเอาใจใส่ต่อพระคัมภีร์ ซึ่งเชื่อว่าเป็นพระวจนะของพระเจ้า ที่ทำให้มนุษย์เข้าถึงความรอดส่วนบุคคลภายในโบสถ์ของโปรเตสแตนต์จึงไม่มีรูปเคารพและศิลปกรรมที่ตกแต่งดังเช่นโบสถ์คาทอลิก บนแท่นบูชามีเพียงพระคัมภีร์เท่านั้นที่เป็นสื่อกลางระหว่างมนุษย์กับพระเจ้า ส่วนอื่น ๆ ที่นอกเหนือไปจากนี้เป็นเพียงเปลือกนอกที่มาจากตัณหาของมนุษย์ และทำให้เราเกิดความยึดถือยึดติดไม่สามารถเข้าถึงพระเจ้าได้